Lähes puolet kyselyyn vastaajista kokee kilpailukykysopimuksen lisätuntien vaikuttaneen negatiivisesti omaan työmotivaatioonsa - eikä yritysten tuottavuuskaan ole parantunut.

Arkistovideo. Pääministeri Sipilä Kiittää Kiky-sopimuksen osapuolia kesäkuussa 2016.

Pääministeri Juha Sipilä (kesk) haluaisi pitää kilpailukykysopimuksen 24 tunnin palkattomat työajan pidennykset voimassa myös tulevaisuudessa.

Sipilä kommentoi asiaa alkuviikosta Politiikan toimittajien tentissä.

– Kiky-sopimuksen osana on 24 tuntia lisää vuotuista työaikaa - sehän meillä jatkuu tästä eteenpäin, Sipilä totesi.

Kilpailukykysopimus solmittiin kesällä 2016 toistaiseksi voimassa olevaksi, mutta monet työntekijäjärjestöt eivät haluaisi enää jatkaa palkattomia työtunteja.

Kiky-sopimus kerääkin voimakasta kritiikkiä työtekijäpuolelta, mistä kertoo esimerkiksi Tradenomiliiton tuore kysely jäsenilleen.

Iltalehden käsiinsä saaman, vielä julkistamattoman kyselyn tulokset ovat suorastaan murskaavat. Lähes 48 % kyselyyn vastanneista kokee kiky-sopimuksen ylimääräisten työtuntien vaikuttaneen negatiivisesti omaan työmotivaatioon.

Positiivisia motivaatiovaikutuksia työhönsä kikystä löytää alle 2 % vastaajista.

Vastaavasti yrityksen tuottavuuden - mikä oli kiky-sopimuksen lähtökohta - koki parantuneen vain 6,5 % vastaajista, kun taas noin 21 % katsoi kikyn vaikuttaneen yrityksen tuottavuuteen negatiivisesti.

Oman henkilökohtaisen tuottavuutensa koki yli 36 % laskeneen, vain noin 3 % parantuneen.

Keskustalainen ay-pomo haukkuu keskustalaisen pääministerin Juha Sipilän junaileman kiky-sopimuksen. Jenni Gästgivar / IL

Vaikuttanut koko työyhteisöön

Akavalaisen Tradenomiliiton lähinnä asiantuntijatehtävissä toimivasta noin 30 000 jäsenestä 70 prosenttia on naisia.

Liiton kyselyyn vastanneista 73 prosenttia haluaisi poistaa kiky-työtuntipidennykset tämän vuoden neuvottelukierroksella.

Tradenomiliiton jäsenet kokevat kiky-sopimuksen vaikuttaneen myös edustamiensa yritysten johtamiskulttuuriin: 25 % negatiivisesti, alle 2 % positiivisesti.

Ja mikä tärkeintä, peräti 44 % näki kiky-tuntien vaikuttaneen negatiivisesti työhyvinvointiin. Positiivista asiassa näki vain hieman yli 1 % vastaajista. Suunnilleen samat prosenttiluvut tulivat myös kysymykseen kikyn vaikutuksesta koko työyhteisöön.

”Selkeä viesti”

Tradenomiliiton edunvalvontajohtaja Ville-Veikko Rantamaula vahvistaa Iltalehden tiedot liiton kyselyn tuloksista, vaikka ei yksittäisiä prosenttilukuja halua kommentoida.

– Näin selkeää viestiä ei ole koskaan ennen jäsenistöstä tullut. Työajanpidennys pois ja sillä sipuli, Rantamaula toteaa.

Rantamaula on keskustan puoluevaltuuston jäsen ja keskustan Helsingin piirin ex-puheenjohtaja.

Rantamaulan mukaan kyselyn tulos on yksiselitteinen ja vahva kannanotto.

– Tavoitteena kiky-tuntien pidennyksessä oli parantaa yritysten tuottavuutta ja kilpailukykyä. Kävi toisin päin. Tuottavuus, motivaatio, työhyvinvointi ja jaksaminen laski dramaattisesti työajan pidennyksen vuoksi.

Ay-pomo näkeekin asiaan yhden ainoan ratkaisun.

– Työajan pidennyksen pois ottaminen on tuottavuusloikka ja ainut järkevä ratkaisu, mitä yritysten on nyt tehtävä.

– Muutenkin minuuteilla työajan pidentäminen on sama kun stailaisit mökin paskahuusia, ei se siitä kummene.

Rantamaulan mukaan Tradenomiliitto tulee syksyn neuvottelukierroksella ajamaan työajan pidennyksen poistamista.